10 voornemens vir elke dag van die jaar | rooi rose 10 voornemens vir elke dag van die jaar | rooi rose
10 voornemens vir elke dag van die jaar
Ons maak maar te graag voornemens oor gewig, reg eet, ophou rook, en so meer. Maar wat van skoonheidsvoornemens? Riette van Tonder, Clinique se uitvoerende beampte, deel 10 belangrike skoonheidsvoornemens wat elke vrou behoort te hê.
1 Was jou gesig elke aand en behandel met goeie room
'n Skoon vel absorbeer bestanddele beter, veral in die aand, en juis hierom is dit belangrik om nie ongehoorsaam aan hierdie voorneme te wees nie.
2 Smeer elke dag sonskerm aan
… al is dit bewolk of winter. Sorg ook dat jou kinders nie die huis sonder sonskerm verlaat nie. In my huis gaan dit regtig dol in die oggende, daarom het ek 'n briefie op twee plekke in my huis geplak wat my daaraan herinner om sonblok aan my 10 maande oue seuntjie en driejarige dogtertjie te smeer. Dit is nie onderhandelbaar in my huis nie.
3 Hou jou wenkbroue altyd in toom
Moenie wag totdat dit al ver uitgegroei het voor jy wil inspring om dit reg te maak nie. 'n Knyptangetjie (tweezer) moet in jou grimeersakkie bly. As jy 'n haartjie sien wat terug gegroei het, trek hom net daar en dan uit terwyl jy jou grimering aanwend, al beteken dit 'n haartjie 'n oggend. Voller wenkbroue is nou mode, maar dit beteken nie dit moet slordig lyk nie. Jou wenkbroue vorm die raam van jou gesig en geen poging om jou grimering so mooi as moontlik te doen gaan help as jou wenkbroue onnetjies lyk nie.
4 Haal jou grimering met 'n grimeerverwyderaar af voor jy reinig
Jou gesigwasmiddel kan nie diep genoeg reinig bo-oor jou grimering nie – dis soos om in die stort te klim met jou klere aan!
5 Kry professionele raad
Besoek 'n kosmetiese konsultant en kry 'n behoorlike velsorgkonsultasie om te verseker jy gebruik die regte produkte vir jou veltipe. Dit is immers gratis.
Gebruik ten minste een serum wat geskik is vir jou spesifieke veltipe. Jy kan dit twee maal per dag gebruik vir 'n meer intense behandeling.
7 Kies 'n twee-in-een-onderlaag
Een wat dekking gee én jou vel behandel. Die kosmetiese industrie het al 'n lang pad gekom met die tegnologie in onderlaag. Vandag kan jy enige skakering kry, in die regte ondertoon en wat nes jou velsorgprodukte goed is vir jou vel. Maak seker jy besit een en vra vir 'n grimeerkonsultasie by kosmetiese toonbanke. Jy verdien om te sien hoe dit op jou vel vertoon voor jy dit koop.
8 Gebruik oogroom
Vandag kan jy kies of dit donker kringe, pofferigheid of lyne moet verbeter. Selfs al is jy jonk, is 'n oogroom met SPF belangrik om te verseker dat jou vel vir langer jonk lyk.
9 Wend grimering behoorlik en sorgvuldig aan
Al dra jy min grimering (of baie) is dit belangrik om dit behoorlik aan te wend. Kry die regte gereedskap/borsels en jy sal die verskil sien. Wanner jy grimering by 'n kosmetiese toonbank koop, vra gerus vir raad oor hoe om dit aan te wend.
10 Besoek 'n dermatoloog vir 'n "mole mapping" konsultasie
Hulle hou boek van elke moesie op jou lyf met behulp van 'n masjien wat 'n foto daarvan neem en hulle kyk ook vir potensiële kwaadaardigheid. Die foto's word dan gestoor tot die volgende jaar wanneer jy weer gaan. Die realiteit hiervan het my getref toe my oom vanjaar jaar vir 'n ernstige operasie moes gaan om 'n melanoom en limfklier te verwyder. Jy hoef nie hierdeur te gaan as jy proaktief is nie. Jou lewe kan hiervan afhang.